ມວນຊົນລາວ-ອິນເດຍ ຫຼາຍພັນຄົນ ຮ່ວມກິດຈະກຳໂຢຄະ ຄັ້ງທີ 4 ສະຫຼອງວັນໂຢຄະສາກົນ
ການນຳພັກ-ລັດຂອງລາວ ແລະ ອິນເດຍ, ອົງການຈັດຕັ້ງສາກົນ, ພະນັກງານ, ຄູ-ອາຈານ, ທະຫານ-ຕຳຫຼວດ ແລະ ພໍ່-ແມ່ປະຊາຊົນຊາວລາວ ກໍ່ຄື ຊາວນະຄອນຫຼວງວຽງຈັນ ຫຼາຍພັນຄົນ ເຂົ້າຮ່ວມກິດຈະກຳໂຢຄະສຳລັບການປະສົມກົມກຽວ ແລະ ສັນຕິພາບ ຄັ້ງທີ 4 ປະຈຳປີ 2018 ຫຼື “Yoga For Harmony & Peace That Luang, Vientiane” ເພື່ອສ້າງຂະບວນການສະເຫຼີມ ສະຫຼອງວັນໂຢຄະສາກົນ. ພ້ອມກັນນັ້ນ, ກໍ່ຍັງເປັນການຮັດແໜ້ນສາຍພົວພັນທາງການທູດລະຫວ່າງລາວ-ອິນເດຍ ໃຫ້ເຕີບໃຫຍ່ຂະຫຍາຍຕົວຢ່າງກວ້າງຂວາງ.
ກິດຈະກຳຄັ້ງນີ້ ຈັດຂຶ້ນ ເມື່ອວັນທີ 21 ມິຖຸນາ ຜ່ານມາ ທີ່ເດີ່ນທາດຫຼວງ ເມືອງໄຊເຊດຖາ ນະຄອນຫຼວງວຽງຈັນ, ໂດຍໃຫ້ກຽດເຂົ້າຮ່ວມຂອງ ທ່ານ ບົວລານ ສິລິປັນຍາ ຮອງລັດຖະມົນຕີກະຊວງສຶກສາທິການ ແລະ ກິລາ ແລະ ທ່ານ ລາວີສັງກາ ອາໂລຊາ ເອກອັກຄະລັດຖະທູດອິນເດຍ ປະຈຳສປປ ລາວ ພ້ອມດ້ວຍບັນດາຮອງລັດຖະມົນຕີຈາກກະຊວງຕ່າງໆ, ອົງການຈັດຕັ້ງສາກົນ, ພະນັກງານທຸກຂະແໜງການ, ຄູ-ອາຈານ, ທະຫານ-ຕຳຫຼວດ ແລະ ພໍ່-ແມ່ປະຊາຊົນຊາວລາວ ກໍ່ຄື ຊາວນະຄອນຫຼວງວຽງຈັນ ເຂົ້າຮ່ວມຫຼາຍພັນຄົນ.ໂອກາດນີ້, ທ່ານ ບົວລານ ສິລິປັນຍາ ກ່າວວ່າ: ກິລາໂຢຄະແມ່ນກິດຈະກຳໜຶ່ງທີ່ສຳຄັນໃນການພັດທະນາຊັບພະຍາກອນມະນຸດ ແນໃສ່ສ້າງໃຫ້ຄົນມີການຂະຫຍາຍຕົວຮອບດ້ານ ດ້ານຄວາມຮູ້ຄວາມສາມາດ, ດ້ານສຸຂະພາບຮ່າງກາຍຈິດໃຈທີ່ເຂັ້ມແຂງ ແລະ ມີສະມາທິສູງ. ຄຽງຄູ່ກັນນັ້ນ, ກໍ່ຍັງເປັນກິລາເພື່ອສຸຂະພາບປະເພດໜຶ່ງທີ່ໄດ້ຮັບຄວາມນິຍົມຈາກມວນຊົນຢ່າງກວ້າງຂວາງໂດຍບໍ່ຈຳແນກເພດໄວອາຍຸຖານະທາງສັງຄົມ. ນອກຈາກນັ້ນ, ກິດຈະກຳດັ່ງກ່າວ ຍັງເປັນການໂຄສະນາປຸກລະດົມມວນຊົນໃຫ້ຫັນມາຫັດກາຍະບໍລິຫານການອອກກຳລັງກາຍ, ການຫຼິ້ນກິລາເພື່ອເສີມສ້າງສຸຂະພາບຮ່າງກາຍ ແລະ ຈິດໃຈໃຫ້ມີຄວາມສົມບູນສາມາດຕ້ານພະຍາດໂລຄາ ແລະ ສິ່ງແວດລ້ອມພາຍນອກໄດ້ອີກດ້ວຍ.
ໃນງານໂຢຄະປີນີ້ ກໍ່ມີຫຼາຍກວ່າ 150 ປະເທດ ໃນທົ່ວໂລກພ້ອມກັນຈັດກິດຈະກຳແບບດຽວກັນ ເພື່ອລະດົມມວນຊົນຫັນມາຫຼິ້ນກິລາໂຢຄະໃຫ້ມີສຸຂະພາບສົມບູນແຂງແຮງ ແລະ ມີສີສັນຢ່າງເປັນຂະບວນການຟົດຟື້ນ ສະເພາະຢູ່ສປປ ລາວ ນອກຈາກ ຈະມີການລະດົມຫຼິ້ນກິລາໂຢຄະແລ້ວ ພາຍໃນງານກໍ່ຍັງມີຫຼາຍກິດຈະກຳ ເປັນຕົ້ນແມ່ນການແຈກເສື້ອທີ່ມີສັນຍາລັກຂອງການສະຫຼອງວັນໂຢຄະສາກົນ ແລະ ອື່ນໆອີກ.
ໂດຍສົງການ